
UDVIKLET AF
Gymnasielærer Pia Thomsen og undervisningskonsulent Mie Ljungberg Kristensen og Engineer the Future i samarbejde med Semco..
Stabil energiforsyning er afgørende på offshore-installationer – også når den normale strømforsyning svigter. I dette engineering-forløb arbejder eleverne med en autentisk udfordring fra Semco Maritime: Hvordan kan behovet for dieselbaseret nødstrøm reduceres uden at gå på kompromis med driftssikkerheden?
Eleverne arbejder som ingeniørteams med energi, effekt, energiomsætninger og nyttevirkning. Gennem eksperimenter, målinger og beregninger udvikler, bygger og tester de en prototype på en alternativ energiløsning eller et relevant delelement. Til sidst vurderer de med afsæt i deres egne resultater løsningens muligheder og begrænsninger i forhold til de virkelige krav på en offshore transformerstation.


	FAG: Fysik C eller B
ANTAL LEKTIONER: ca. 14 lektioner a 60 minutter
UDARBEJDET AF: Gymnasielærer Pia Thomsen og undervisningskonsulent Mie Ljungberg Kristensen og Engineer the Future i samarbejde med Semco

KERNESTOF 
Beskrivelse af energi og energiomsætning, herunder effekt og nyttevirkning, eksempler på energiformer og en kvantitativ behandling af omsætningen mellem mindst to energiformer.


FAGLIGE MÅL
Følgende faglige mål fra stx-læreplan C-niveau anses for en del af dette forløb: 
· kende og kunne anvende enkle modeller, som kvalitativt eller kvantitativt kan forklare forskellige fysiske fænomener eller kan føre til løsninger af problemstillinger, hvor faglige begreber og metoder anvendes
· kunne beskrive og udføre enkle kvalitative og kvantitative fysiske eksperimenter. 
· kunne perspektivere fysikkens bidrag til såvel forståelse af (naturfænomener) som teknologi- og samfundsudvikling
· kunne formidle et emne med et elementært fysikfagligt indhold til en valgt målgruppe.
Fra læreplanen på B-niveauet er der tilsvarende:
· kende og kunne opstille og anvende modeller til en kvalitativ eller kvantitativ forklaring af fysiske fænomener og sammenhænge
· ud fra grundlæggende begreber og modeller kunne foretage beregninger af fysiske størrelser
· ud fra en given problemstilling kunne tilrettelægge, beskrive og udføre fysiske eksperimenter med givet udstyr og præsentere resultaterne hensigtsmæssigt
· kunne behandle eksperimentelle data ved hjælp af blandt andet it-værktøjer med henblik på at afdække og diskutere matematiske sammenhænge mellem fysiske størrelser
· gennem eksempler kunne perspektivere fysikkens bidrag til såvel forståelse af naturfænomener som teknologi- og samfundsudvikling
· kunne formidle et emne med et fysikfagligt indhold til en valgt målgruppe
· kunne undersøge problemstillinger og udvikle og vurdere løsninger, hvor fagets viden og metoder anvendes.






INTRODUKTION TIL FORLØBET
I dette engineering-forløb, udviklet i samarbejde med Semco Maritime, arbejder elever på fysik C- eller B-niveau med en konkret udfordring fra offshore branchen: Hvordan kan alternative energiløsninger bidrage til at reducere brugen af dieselgeneratorer til nødstrømsforsyning på en offshore transformerstation?
Eleverne undersøger forskellige muligheder for at producere og eventuelt lagre energi med udgangspunkt i de særlige krav og begrænsninger, der gælder offshore. Undervejs arbejder de med centrale fysikfaglige begreber som energi, energiomsætning, effekt og nyttevirkning og gennemfører forsøg, målinger og beregninger, som de bruger til at udvikle og vurdere mulige løsninger.
Forløbet tager afsæt i Semco Maritimes arbejde med energiløsninger til offshore-installationer og kobler dermed fysikundervisningen til en autentisk teknologisk problemstilling. Eleverne får indblik i de fysiske og teknologiske udfordringer ved at udvikle en mere bæredygtig nødstrømsforsyning og oplever, hvordan fysik og engineering kan bidrage til løsninger i den grønne omstilling.

OM ELEVARBEJDET
Eleverne arbejder i grupper og følger en engineering designproces. Først undersøger de Semco Maritimes udfordring og de krav og begrænsninger, der knytter sig til nødstrømsforsyning på en offshore transformerstation. Herefter arbejder de teoretisk og eksperimentelt med relevante energiformer og energiomsætninger og udvikler på den baggrund ideer til mulige løsninger.
Grupperne udvælger en løsning eller et relevant delelement, som de konkretiserer, konstruerer, tester og forbedrer gennem en iterativ proces. Undervejs dokumenterer de deres arbejde og anvender forsøg, målinger og beregninger til at kvalificere deres valg.
Forløbet afsluttes med, at eleverne præsenterer deres prototype og engineering-proces. Her forklarer de fysikfaglige principper bag løsningen og vurderer dens muligheder og begrænsninger i forhold til den konkrete offshore kontekst – blandt andet energibehov og den begrænsede plads på transformerstationen.
Målet er ikke at udvikle en færdig nødstrømsløsning, men at undersøge, udvikle og teste et relevant delelement og på et fysikfagligt grundlag vurdere, hvordan det kan bidrage til en mere bæredygtig nødstrømsforsyning.




ELEVOPGAVEN
	PROBLEM
Den grønne omstilling kræver, at vi udvikler mere bæredygtige energiløsninger. Samtidig skal vores energisystemer være stabile og driftssikre – også når den normale energiforsyning svigter.
Her spiller nødstrøm en vigtig rolle. Nødstrøm skal sikre, at kritiske funktioner fortsat kan fungere ved fx strømsvigt, ekstremt vejr eller vedligeholdelse. I dag anvendes der ofte dieselgeneratorer til nødstrøm, fordi de er driftssikre og kan levere energi, når behovet opstår. Men brugen af diesel medfører samtidig CO₂-udledning. Det skaber et dilemma mellem bæredygtighed og driftssikkerhed:

Hvordan kan vi udvikle mere bæredygtige energiløsninger, der kan levere den energi og effekt, der er brug for – og når der er brug for den?

NARRATIV 
Semco Maritime udvikler energiløsninger til offshore-installationer og arbejder blandt andet med at reducere brugen af fossile brændsler i systemer med høje krav til driftssikkerhed.
I dag sikres nødstrømmen typisk med dieselgeneratorer. Semco Maritimes udfordring er at undersøge mere bæredygtige alternativer, uden at gå på kompromis med driftssikkerheden. Det er ikke enkelt: Plads og vægt på transformerstationen er begrænset, forholdene offshore er barske, og løsningen skal leve op til gældende myndighedskrav.
Nødstrømsforsyningen skal kunne levere 50 kW kontinuerligt i mindst 18 timer, mens særlige belastninger som krankørsel kortvarigt kan øge effektbehovet til 320 kW.

UDFORDRING
Jeres fælles udfordring er at undersøge, hvordan energi kan produceres, omsættes og lagres, så brugen af dieselgeneratoren på en offshore transformerstation kan reduceres eller på sigt erstattes.

I skal arbejde som ingeniører i én fælles ingeniørvirksomhed. I mindre teams skal I undersøge, udvikle, fremstille og teste et relevant delelement af den samlede løsning, fx inden for energiproduktion, energilagring eller energiomsætning.
På baggrund af jeres forsøg, målinger og beregninger skal I vurdere, hvordan jeres delelement kan bidrage til den samlede løsning, og hvilke muligheder og begrænsninger det har i forhold til kravene på en offshore transformerstation.

PROTOTYPEKRITERIER
I skal undersøge jeres prototype ud fra følgende modelkrav (kriterier):
· Energiomsætning
I skal have mindst én energiomsætning i jeres system. Den sidste energiomsætning skal resultere i elektrisk energi.
· Energi over tid
Jeres prototype skal kunne levere målbar elektrisk energi til en belastning over tid.
· Nyttevirkning
I skal bestemme prototypens nyttevirkning ved at sammenholde den elektriske energi, prototypen leverer, med den energi, I tilfører systemet.
· Plads og skalering
I skal vurdere, hvordan jeres løsning kan skaleres til en virkelig offshore platform, og hvor meget plads den vil kræve.
RAMMER FOR ARBEJDET
· Der arbejdes i grupper af 3-4 elever. 
· Hver gruppe er et ingeniørteam, der bidrager med et delelement inden for energiproduktion, energilagring eller energiomsætning, der samlet set kan give en bæredygtig nødstrømsløsning.
· Eleverne udvikler egen prototype og skal bestemme nyttevirkning ved energiomsætninger.
· Den endelige prototype, processen og det fysikfaglige arbejde fremlægges afslutningsvis, og der gives peer-feedback.
· Modellernes muligheder og begrænsninger vurderes i forhold til den virkelige løsning.
PRODUKTKRAV
Forløbet afsluttes med en præsentation, hvor I skal præsentere jeres prototype, jeres fysikfaglige arbejde og den engineering-proces, der har ført frem til løsningen.
I skal:
· præsentere jeres løsning og forklare, hvordan prototypen fungerer, herunder hvilke energiformer og energiomsætninger der indgår
· redegøre for jeres fysikfaglige undersøgelser, og hvordan de ligger til grund for løsningen
· inddrage relevante målinger, beregninger og resultater, herunder bestemmelse og vurdering af nyttevirkningen
· præsentere jeres engineering designproces og forklare centrale valg og fravalg undervejs
· vise, hvordan jeres undersøgelser, test og resultater har bidraget til at udvikle og forbedre prototypen
· vurdere prototypen i forhold til de opstillede kriterier og gøre rede for, hvilke krav den opfylder, og hvilke begrænsninger den har
· vurdere løsningens potentiale i forhold til Semco Maritimes virkelige udfordring, herunder om den kan bidrage til at reducere behovet for dieselbaseret nødstrøm, og hvilke udfordringer der er forbundet med at opskalere løsningen i forhold til energibehov, effekt og pladsforhold. 
For B-niveau kan der stilles yderligere krav til jeres kvantitative behandling og analyse af måledata samt til jeres vurdering af løsningens muligheder for at levere den nødvendige energi og effekt. I kan desuden inddrage beregninger på energilagring i batterier og perspektivere til energiforsyning, grøn omstilling og teknologisk udvikling.




NATURVIDENSKABELIGE UNDERSØGELSER
I forløbet arbejder eleverne eksperimentelt med energi og energiomsætninger. De undersøger forskellige måder at omdanne energi på og gennemfører målinger og beregninger, som de bruger til at bestemme blandt andet energi, effekt og nyttevirkning.
Eleverne anvender resultaterne fra deres undersøgelser til at udvikle, teste og forbedre deres prototype og til at vurdere dens muligheder og begrænsninger som en del af en alternativ nødstrømsløsning.

I forløbet arbejder eleverne bl.a. med:
· Undersøgelse af forskellige energiformer og energiomsætninger
· Måling og beregning af energi og effekt
· Bestemmelse og vurdering af nyttevirkning ved energiomsætninger
· Vurdering af modellens muligheder og begrænsninger i forhold til den virkelige løsning.



INDDRAGELSE AF ENGINEERING-DIDAKTIKKEN 

Udfordringen introduceres i starten af forløbet gennem casefilmen fra Semco Maritime, som giver eleverne indblik i virksomhedens arbejde med energiløsninger til offshore-installationer. Den konkrete udfordring med nødstrømsforsyning kobler fysikfaglig viden om energi og energiomsætninger til en autentisk problemstilling fra industrien og giver dermed eleverne et meningsfuldt formål med arbejdet.
Hvis eleverne ikke tidligere har arbejdet med engineering, kan forløbet indledes med en introduktion til engineering som arbejdsmetode og til engineering designprocessen.
Eleverne inddeles herefter i faste grupper på tre-fire personer, som arbejder sammen gennem hele forløbet. Engineering designprocessen danner rammen om arbejdet. Eleverne starter med at forstå og undersøge Semco Maritimes udfordring og arbejder derefter med de forskellige delprocesser: De undersøger relevant fysik, udvikler og udvælger ideer, konkretiserer og konstruerer en prototype samt tester og forbedrer deres løsning.
Processen er iterativ, og eleverne kan derfor vende tilbage til tidligere delprocesser, når undersøgelser og test giver ny viden eller anledning til at ændre og forbedre løsningen.
For at skabe overblik og synliggøre engineering-processen kan læreren ved starten af hver lektion anvende ikonerne for de relevante delprocesser. Det hjælper eleverne med at sætte ord på deres arbejdsproces og se sammenhængen mellem de forskellige dele af engineering-processen. Dagens plan og mål kan fx præsenteres i en fælles PowerPoint og skrives i elevernes digitale skema (fx Lectio) sammen med dagens opgaver og den delproces, der er i fokus.


Om brug af metodekort
Forløbet er stilladseret med metodekort, som guider elevernes arbejde i de forskellige delprocesser i engineering designprocessen. Kortene kan blandt andet støtte eleverne i at afgrænse problemer, formulere hypoteser, planlægge eksperimenter, analysere resultater og vurdere næste skridt.
Metodekortene er tilpasset dette forløb og er uploadet sammen med de øvrige forløbsfiler. 

På Engineer the Futures hjemmeside findes desuden flere metodekort, som kan inddrages efter behov: Engineering i gymnasiet.

Logbog
Eleverne kan dokumentere deres arbejde i en klassisk logbog eller anvende de udfyldte metodekort som løbende dokumentation. Kortene kan fx samles i en fysisk eller digital mappe, så de tilsammen udgør en portfolio over elevernes engineering-proces.
Det er op til den enkelte lærer, hvor struktureret dokumentationen skal være. Det centrale er, at eleverne løbende dokumenterer, følger og reflekterer over deres proces, undersøgelser, valg og forbedringer.
LÆRERFORBEREDELSER OG GODE RÅD TIL UDFØRELSEN
Som forberedelse bør læreren overveje, hvilke dele af forløbet der skal prioriteres. I lektionsplanen gives forslag til aktiviteter og metodekort, men det er ikke nødvendigt at inddrage dem alle. Det kan være en fordel at starte med få metodekort og udvide brugen, efterhånden som lærer og elever bliver fortrolige med arbejdsformen. Metodekortene kan også anvendes differentieret, fx hvis enkelte grupper har behov for ekstra støtte til samarbejde eller undersøgelser.
Læreren kan med fordel orientere sig i forløbets tre bilag, som ikke er beregnet til udlevering til eleverne – de findes alle på hjemmesiden. 
· Bilag 1: Offshore substations
· Bilag 2: Øvelsesvejledninger: Energi fra sol vind og bølger
· Bilag 3: Inspiration til opstillinger.

Når eleverne ikke skal have udleveret øvelsesvejledningerne, er det, fordi det er meningen, at de skal arbejde åbent med energiomdannelserne og undersøge, hvad der foregår, og beslutte, hvilke undersøgelser de vil lave.
Det anbefales desuden at gennemgå fysiksamling, værksteder og eventuelle makerspace-faciliteter på forhånd for at få overblik over, hvilke materialer og hvilket udstyr eleverne kan få adgang til.
Læreren kan selv vælge, hvor åbent eleverne skal arbejde. De kan fx guides i retning af bestemte energiløsninger eller få større frihed til selv at udvikle og undersøge ideer. Adgang til værksted, makerspace eller tilsvarende faciliteter kan give eleverne flere muligheder for at udvikle og afprøve forskellige løsninger.
Har I mulighed for det, kan I lave en 3D-printet model af offshore-transformerstationen, som kan bruges til at undersøge, hvor løsningen kan placeres. I finder filerne til 3D-print på hjemmesiden.

LEKTIONSPLAN 
Lektionsplanen er vejledende, da tidsforbruget afhænger af elevernes forudsætninger, arbejdsform og lærerens prioritering af de enkelte dele. Planen bør derfor tilpasses den enkelte klasse.

	Lektion
	Engineering designproces
	Indhold og noter (
	Materialer
Alle materialer findes på hjemmesiden.

	1

	Eleverne introduceres til engineering designprocessen og til den arbejdsform, de skal anvende gennem forløbet. 
Hvis eleverne tidligere har arbejdet med engineering, kan modellens delprocesser kort genopfriskes med særlig vægt på, at processen ikke er lineær.
Eleverne inddeles herefter i faste grupper, som arbejder sammen gennem hele forløbet. Grupperne udarbejder en gruppekontrakt med aftaler om samarbejde og arbejdsfordeling. 
Logbogen introduceres som et redskab til løbende at dokumentere både faglige resultater, beslutninger og udviklingen af løsningen.
	PPT: Introduktion til engineering – inkl. en lille introduktionsfilm: https://engineerthefuture.dk/media/nkflhguv/ppt_introduktion-til-engineering.pptx

PPT: Design en bæredygtig nødstrømsforsyning (dækker hele forløbet).
Metodekort 1: Gruppekontrakt. 
Metodekort 2: Logbog.

	Eleverne introduceres til Semco Maritime og den autentiske problemstilling med nødstrømsforsyning på offshore transformerstationer. Casefilmen og en 3D-printet model af en offshore transformerstation bruges til at give eleverne indblik i den virkelige kontekst, inden den konkrete elevudfordring præsenteres. 
Efter introduktionen drøftes problemstillingen i klassen. Fokus er i første omgang ikke på at finde løsninger, men på at forstå udfordringen og de krav og begrænsninger, der knytter sig til den:
· hvorfor nødstrømsforsyning er nødvendig 
· hvorfor dieselgeneratorer anvendes 
· hvorfor det er vanskeligt at erstatte dem med alternative løsninger 
· hvilke krav en alternativ løsning skal leve op til.
Herefter introduceres eleverne til den konkrete udfordring og de overordnede rammer for arbejdet, fx tid og materialer. Eleverne arbejder med problemskitsen, som hjælper dem med at undersøge og afgrænse problemstillingen samt skabe overblik over de krav og rammer, de skal arbejde inden for.
Det kan med fordel understreges, at eleverne ikke skal udvikle en komplet nødstrømsløsning, men senere i processen skal vælge et relevant delelement, som de undersøger og udvikler.
Når casen er præsenteret og udfordringen og kriterierne er drøftet, kan læreren vælge at gennemgå kravene til den afsluttende præsentation og peerfeedback, så eleverne fra begyndelsen kender forventningerne til forløbets slutprodukt.
	Semco-casefilm: Design en bæredygtig nødstrømsforsyning - en engineering case til gymnasiet.

Metodekort 3: Problemskitse.

Brug evt. 
Metodekort 16: Forbered præsentation.

Metodekort 17: Peer-feedback.

	Ved hjælp af Videnkortlægning samler eleverne deres eksisterende viden og identificerer områder, hvor de mangler viden. Kortlægningen kan løbende udbygges i de følgende lektioner.
Eleverne opbygger herefter den fysikfaglige viden, de har brug for, for senere at kunne udvikle og begrunde deres løsninger. Der arbejdes med energiformer, energiomsætninger (energikæder), effekt og nyttevirkning samt relevante beregninger. 
Eleverne undersøger forskellige mulige energikæder og overvejer, hvilke former for energiproduktion, energiomsætning og eventuel energilagring der principielt kan være relevante i en offshore-kontekst.
Det er vigtigt, at undervisningen ikke allerede her indsnævrer eleverne til bestemte løsninger. Formålet er at etablere et fagligt grundlag for den efterfølgende undersøgelses- og idegenereringsfase.
	Metodekort 4: 
Videnkortlægning.

	Som en del af delprocessen ”Undersøge” arbejder eleverne eksperimentelt med forskellige energiformer og energiomsætninger med udgangspunkt i udstyr fra skolens fysiksamling. Grupperne kan arbejde med forskellige opstillinger, så klassen samlet undersøger flere fysiske principper.
For hver opstilling identificerer eleverne energiformerne og beskriver energikæden. De foretager relevante målinger og bestemmer så vidt muligt tilført og nyttig energi eller effekt med henblik på at beregne nyttevirkningen.
Eleverne dokumenterer arbejdet i metodekortet Undersøg energikilder og energiomsætninger og overvejer samtidig muligheder og begrænsninger i forhold til en nødstrømsløsning.
Opstillingerne skal ses som eksempler på fysiske principper og ikke som en afgrænsning af de løsninger, eleverne senere kan arbejde med. Der er lagt øvelsesvejledninger ind til nogle opstillinger til undersøgelse af energiomdannelser. Se bilagene: Øvelsesvejledninger og Inspiration til opstillinger.
Endvidere kan man lade eleverne arbejde teoretisk med og søge inspiration i dokumentet ”Elevopgaver”. Her kan man udvælge relevante opgaver, som passer med den træning, som eleverne skal have i forløbet.
	Metodekort 5: 
Undersøg energikilder og energiomsætninger.
Bilag 2: Øvelses-vejledninger.
Bilag 3: Inspiration til opstillinger.

	Grupperne præsenterer kort deres eksperimentelle undersøgelser for hinanden med udgangspunkt i metodekortet fra den foregående lektion. Præsentationen skal som minimum indeholde energiomsætning, forsøgsopstilling, målinger, beregnet nyttevirkning samt overvejelser om teknologiens muligheder og begrænsninger.
Under præsentationerne bruger de øvrige elever metodekortet Lyt til præsentationer til at samle faglige pointer, ideer og spørgsmål, som de kan tage med i deres videre arbejde. Formålet er videndeling og inspiration frem for evaluering af de andre gruppers arbejde.
Lektionen afsluttes med en fælles opsamling på principper og teknologier, der kan være relevante at arbejde videre med, herunder mulige kombinationer af energikilder, energiomsætninger og lagringsformer.
	Metodekort 6: 
Lyt til præsentationer.

	Med udgangspunkt i udfordringen, deres fysikfaglige viden og erfaringerne fra undersøgelserne udvikler grupperne flere ideer til mulige løsninger.
I første del arbejder eleverne åbent med ideudvikling uden at vurdere ideerne undervejs. Metodekortet Bordet rundt kan bruges til at sikre, at alle gruppemedlemmer bidrager.
Herefter vurderer grupperne ideerne i forhold til udfordringen og de opstillede kriterier. Med metodekortet Hvilken ide vælger vi? udvælger de den løsning eller det delelement, de vil arbejde videre med.
Gruppen skal kunne begrunde sit valg fagligt og forholde sig til:
· valg af energikilde 
· relevante energiomsætninger 
· eventuel energilagring 
· væsentlige til- og fravalg. 
Gruppen behøver ikke konstruere hele energikæden, men kan vælge at arbejde med et centralt delelement, der giver mulighed for relevante fysikfaglige undersøgelser.
	Metodekort 7: Almindelig brainstorm.
Metodekort 8: Bordet rundt.
Metodekort 9: 
Hvilken ide vælger vi? 

	Den valgte ide omsættes til en konkret plan for konstruktion og videre undersøgelse. Eleverne udarbejder en arbejdstegning og materialeliste. De beslutter, hvilke fysiske størrelser der skal måles, og hvordan målingerne skal gennemføres.
Et centralt element er formuleringen af designkriterier. Eleverne skal på forhånd formulere, hvad deres prototype skal kunne, og hvordan de vil afgøre, om den fungerer efter hensigten. Kriterierne skal så vidt muligt være målbare.
En kort peerfeedback eller fælles klasseopsamling på designkriterierne kan være relevant, inden konstruktionen påbegyndes. 
	Metodekort 10: 
Designkriterier.
Metodekort 11: 
Arbejdstegning.
Metodekort 12: 
Konstruktionsliste.
Metodekort 13: Materialeliste.

	Eleverne bygger deres prototype eller det valgte delelement med udgangspunkt i arbejdstegningen og konstruktionslisten.
Under konstruktionen skal eleverne anvende deres fysikfaglige viden aktivt og begrunde ændringer og valg med udgangspunkt i deres undersøgelser og målinger. Arbejdstegningen justeres løbende efter behov.
Læreren bør på forhånd overveje, hvilke materialer der skal være tilgængelige, og hvordan eleverne får adgang til dem.
Se bilaget Inspiration til opstillinger.
	Metodekort 14: Test af prototype. 

	Prototypen vurderes i forhold til gruppens designkriterier. Eleverne identificerer, hvad der fungerer efter hensigten, og hvad der kan forbedres.

På baggrund af deres test vælger eleverne én eller flere parametre, som de vil ændre. Ændringerne dokumenteres, og prototypen testes igen. Formålet er at tydeliggøre den iterative proces:
test → faglig vurdering → ændring → ny test

Det er ikke et mål i sig selv, at alle grupper ender med en prototype, der opfylder alle kriterier. En prototype, der ikke fungerer som forventet, kan give værdifuld faglig viden, hvis eleverne kan forklare resultaterne og pege på mulige forbedringer.

Eleverne fortsætter den iterative udvikling, så længe tiden tillader det, og kan efter behov vende tilbage til tidligere delprocesser som konkretisering, konstruktion og forbedring.
Som en del af forbedringsprocessen kan eleverne eventuelt give hinanden peerfeedback, fx gennem aktiviteten Del og stjæl, hvor grupperne deler erfaringer og henter inspiration fra hinandens løsninger.
	Metodekort 15: 
Forbedring af prototype.

	Grupperne forbereder den afsluttende præsentation med udgangspunkt i metodekortet Forbered præsentation. Logbog og portfolio bruges som grundlag for arbejdet.
Præsentationen skal samle tre elementer: fysikfaglighed, engineering-proces og produkt.

Eleverne skal præsentere relevante undersøgelser, målinger og beregninger og vise, hvordan resultaterne har påvirket deres designvalg. De skal desuden forklare og demonstrere deres prototype.

Afslutningsvis vurderer eleverne løsningens muligheder og begrænsninger i forhold til Semco Maritimes virkelige udfordring. Her er det vigtigt, at de skelner mellem resultater, som de har dokumenteret eksperimentelt, og antagelser, som de anvender i vurderingen af en opskaleret løsning.
	Metodekort 16: Forbered præsentation.


	13
	[image: ]
	Grupperne præsenterer deres løsninger for klassen. Præsentationen skal ikke kun vise den færdige prototype, men også tydeliggøre, hvordan fysikfaglige undersøgelser og engineering-processen har ført frem til løsningen.
Under præsentationerne lytter klassen, og en udvalgt gruppe giver efterfølgende faglig feedback.

Ved de afsluttende præsentationer kan eleverne give peerfeedback ved hjælp af metodekortet. Formålet er at understøtte aktiv lytning og faglig respons, ikke at eleverne skal bedømme hinandens præstationer.

Feedbacken kan udarbejdes i grupper og skal være konkret, respektfuld og tage udgangspunkt i det præsenterede. Eleverne kan også stille spørgsmål til forhold, de gerne vil have uddybet.
Det kan med fordel planlægges, så hver gruppe kun giver feedback til fx to andre grupper. Feedbacken gives efterfølgende til den gruppe, der har præsenteret.

	Metodekort 17: Peer-feedback.

	Forløbet afsluttes med en fælles vurdering af klassens løsninger, hvor fokus flyttes fra den enkelte prototype tilbage til den oprindelige engineering-udfordring.
Klassen diskuterer, om én af løsningerne har potentiale til at bidrage til Semco Maritimes nødstrømsforsyning, eller om elementer fra flere gruppers løsninger med fordel kan kombineres.
Eleverne drøfter desuden, hvilke krav der har været vanskeligst at opfylde, og hvilke kompromiser der opstår mellem fx energimængde, effekt, nyttevirkning, pladsbehov og driftssikkerhed.
Afslutningsvis perspektiveres der til andre anvendelser: Hvor kan de undersøgte energiløsninger eller fysiske principper være relevante, hvis de ikke egner sig til en offshore transformerstation?
	




RESSOURCELISTE
Link til Semco-casefilm: Semco-casefilm: Design en bæredygtig nødstrømsforsyning - en engineering case til gymnasiet.

Link til engineering-intro: Engineering-forløb - Introduktion til engineering.

Link til Semco: Semco Maritime | We are in the business of energy.
Link til Semco-simulering, hvor funktion af substation er vist: Semco Maritime - Renewable Energy.
Sider fra fysikbog om energi og energiomdannelser, for eksempel FysikABbogen (Torben Benoni og Finn Elvekjær).

